Sindikaat rakende bestuurslisensies oopgevlekFoto: Verskaf. Die Valke se eenheid vir ernstige kommersiële misdaad het Maandag 14 verdagtes tussen 29 en 66 jaar oud in hegtenis geneem vir beweerde bestuurslisensiebedrog. Kapt. Tlangelani Rikhotso, woordvoerder van die Valke, het gesê van die 14 verdagtes is sewe eksaminators. Die verdagtes is onderskeidelik in Potchefstroom en Mogwase in hegtenis geneem. Volgens Rikhotso vorm die inhegtenisnemings deel van ŉ ondersoek wat in 2017 van stapel gestuur is om bedrog en korrupsie in die verkeerstasies en bestuurskole in Noordwes vas te vat. Dit volg ná verskeie berigte oor bestuurskooleienaars wat met eksaminators by toetssentrums konkel en leerlingbestuurslisensies of bestuurslisensies uitreik in ruil vir omkoopgeld. Volgens hom is daar in sekere gevalle lisensies uitgereik sonder dat aansoekers die verpligte toetse moes ondergaan in ruil vir omkoopgeld van R5 000 tot R10 000. Die verdagtes sal Dinsdag in die Potchefstroom- en Mogwase-landdroshof verskyn op aanklagte van bedrog en korrupsie.